
[bookmark: __RefHeading___Toc160_789401445]א. מהשטן הנכנע ועד אורות החכמה והבינה
תזכו לשנים רבות, נעימות וטובות. הודאה גדולה שעברו לנו עשרת ימי תשובה ויום הכיפורים הקדוש והנורא בשלום. מֵחַיִל אֶל חַיִל יֵלְכוּ בני ישראל.
הגזֵרות הטובות והחסדים והמתנות הם משבעת הימים של סוכות. הגזרות הקשות הם מימי עשרת ימי תשובה. יום הסוכות הוא יום גדול, יורדים בו אורות עצומים.
כאן החיים בטלים – צל עובר; שם, זה החיים האמיתיים.
חג הסוכות, שבעה ימים, תעשו בהם חגיגה ושמחה.
לפני הנעילה השטן בורח. הוא חוזר בט"ו לחודש. הוא שואל: איפה ישראל? איפה התיקים שלהם? הקב"ה אומר לו: נחתמו לחיים. בראש השנה הוא מקטרג ומביא איתו קלסרים של עברות. הקב"ה אומר לו: על פי שני עדים יקום דבר. ביום הכיפורים הוא אומר לו: על אלה אתה רוצה לקטרג? הם כמו מלאכים.
עומד השטן ונעשה סניגור. בליל סוכות הוא חוזר. אומר רבי שמעון: אתה יודע מה יש בט"ו לחודש? יו"ד ה"א מאירים, חוכמה ובינה. שני האורות האלה מאירים עלינו בסוכות, ואז השטן לא יכול להזיק.
אם היה אדם יודע אילו אורות מאירים ביום הזה, היה מתעלף בשמחה.
להיות שמח בחג – זו סגולה להיות שמח כל השנה.
[bookmark: __RefHeading___Toc162_789401445]ב. סגולת השמחה ומצוות הסוכה בכל רגע ורגע
לכן אדם יחזיק במצוות סוכה בכל כוחו. בסוכה אתה תחת השגחת הקב"ה. ה'של"ה' (רבי ישעיה הלוי הורוויץ) כתב שקודם הכניסה לסוכה יש לנשק את הסוכה, וגם כשיוצא ינשק את הסוכה. יש נוהגים לנשק את כל הדפנות, כיוון שהשכינה יורדת מסביב לכל דפנות הסוכה, ועל הסכך יורד טל מיוחד.
מי שיושב בסוכה זוכה לאכול בסעודת הלווייתן. אין מאכל טעים יותר מהלווייתן, יותר טעים מהמן. העור שלו מאיר ובעל צבעים מרהיבים. מי שיושב בתוכו רואה מתחילת העולם ועד סופו, והטעם שלו נשאר בחיכנו לנצח (ראו הרחבה בחלק ג' להלן).
בימים האלה אין לשטן שליטה. בגימטרייה, 'השטן' עולה שס"ד (364) – כל ימות השנה מלבד יום הכיפורים, שבו הוא לא יכול לפעול. ומדוע נקרא בה' הידיעה 'הַשָּׂטָן'? ההבדל בגימטרייה בין 'שָׂטָן' (359) ל'הַשָּׂטָן' (364) הוא בדיוק באות ה' – חמישה; ואלה חמשת הימים שבין יום הכיפורים לסוכות.
[bookmark: __RefHeading___Toc164_789401445]ג. חירות מן היצר הרע, ו'זמן שמחתנו'
מי שיושב בסוכה נוחל חירות מיצר הרע, לו ולבניו.
השמחה שלך עכשיו היא מסוכות שנה שעברה. כעת אתה הולך לקבל מנה חדשה של שמחה, וכך תעלה מדרגה.
למה סוכות 'זמן שמחתנו'? שיצאנו זכאים בכיפור. שכל אחד זוכה לארח את האושפיזין. מהו חלק האושפיזין? הדאגה לעניים. מי שנותן לעניים לכבוד סוכות – התפילות שלו עולות, והם מברכים אותו; ואם לא נותן לעניים – הם, חס ושלום, מקללים אותו. אם שמחת את הגר, היתום והאלמנה – אני משמח אותך.
[bookmark: __RefHeading___Toc166_789401445]ד. הסוכה שקדמה לבריאת העולם
קודם שברא הקב"ה את העולם הייתה לו סוכה בירושלים של מעלה, והיה מתפלל בה: יהי רצון שיכבשו רחמיי את כעסי, ויגולו רחמיי על מידותיי.
וַיָּשָׁב בַּיּוֹם הַהוּא עֵשָׂו לְדַרְכּוֹ שֵׂעִירָה (בראשית לג, טז)
וְיַעֲקֹב נָסַע סֻכֹּתָה וַיִּבֶן לוֹ בָּיִת וּלְמִקְנֵהוּ עָשָׂה סֻכֹּת (בראשית לג, יז)
המפרשים כתבו: העולם הזה זה סוכה, ארעי; 'ויבן לו בית' – בעולם הבא; 'ולמקנהו' – זאת אומרת, הבנקים והעסקים, גם אותם עשה כמו סוכה.

מצוות הסוכה יקרה מאוד.
בַּסֻּכֹּת תֵּשְׁבוּ שִׁבְעַת יָמִים (ויקרא כג, מב)
כמה אנשים רצים ומדקדקים אחרי ארבעת המינים המהודרים, ועוד – שאפשר לצאת ידי חובה על ידי שמישהו שיש לו ארבעת המינים מהודרים ייתן לו, ביום הראשון של החג, את ארבעת המינים שלו במתנה לרגע, ויטול אותם; כך יקיים מצוות עשה מן התורה. שאר הימים זה דרבנן – תקנת רבן יוחנן בן זכאי. לכן, הנענועים שאנחנו עושים זה הידור מצווה. החובה עצמה זה נטילת הלולב עם האתרוג וברכת – וקיימת את המצווה.
אבל מצוות סוכה זה שבעה ימים, עשרים וארבע שעות כל יום, שישים דקות בכל שעה, שישים שניות בכל דקה. כל שנייה ושנייה אתה מקיים מצוות עשה מן התורה שאתה יושב בסוכה. כמה היא חשובה המצווה הזו! לכן להשתדל בה כמה שיותר.
[bookmark: __RefHeading___Toc170_789401445]ו. חובת אכילת כזית פת בלילה הראשון
מה הטעם יש במצווה? הגאון 'בית חדש' (רבי יואל סירקיש) כתב שחובה לומר בפה לבני הבית ולעצמו, בלילה הראשון, אפילו אם ירדו גשמים: 'לְמַעַן יֵדְעוּ דֹרֹתֵיכֶם כִּי בַסֻּכּוֹת הוֹשַׁבְתִּי אֶת בְּנֵי יִשְׂרָאֵל בְּהוֹצִיאִי אוֹתָם מֵאֶרֶץ מִצְרָיִם' (ויקרא כג, מג). בלילה הראשון, אפילו אם יורדים גשמים רצופים, אתה חייב למצוא דקה או שנייה במשך כל הלילה כדי לאכול כזית לחם בסוכה. שאר הלילות – אם יורד גשם, יוצא; ואם נשאר שם, זה לא יפה. זה כמו עבד שהמלך שפך קיתון על פניו והוא עדיין נשאר שם. אבל בלילה הראשון זה חובה! מה בליל פסח חובה לאכול כזית מצה, שזה פת של פסח, כך בליל סוכות חובה לאכול כזית לחם. בעל הבית צריך להזהיר את כולם לפני נטילת ידיים: רבותיי, תכינו כל מה שאתם צריכים, כי מיד אחרי ברכת המוציא אנחנו אוכלים כזית לחם מבלי לזוז מהמקום. תגמרו את הכזית ותעשו מה שאתם רוצים.

בַּסֻּכֹּת תֵּשְׁבוּ שִׁבְעַת יָמִים כָּל הָאֶזְרָח בְּיִשְׂרָאֵל יֵשְׁבוּ בַּסֻּכֹּת (ויקרא כג, מב)
יש מספר טעמים למה צריך לשבת בסוכות שבעה ימים.
'כל האזרח' – רבי שמעון אומר: מי שלא יושב בסוכה, תדע שנשמתו מערב רב.
יש מחלוקת: האם אלו ענני כבוד, או סוכות ממש? (סוכה יא ע"ב) רבי אליעזר סובר שאלו עננים. הקב"ה שלח עננים לשמור עלינו משמש ומשרב. איך אפשר לשמור שש מאות ושלושת אלפים איש משמש ומשרב? ענני כבוד – אורות שהקב"ה שלח להקיף את ישראל מארבע רוחות, מטה ומעלה. ענן כבוד היה הולך לפניהם, מיישר את ההרים ומגביה את הבקעות, והורס את הסירים (ברזלים וחלודות שיש במדבר) והקוצים. הענן מלמטה היה רוחץ את האנשים, מרכך את הנעליים – 'רַגְלְךָ לֹא בָצֵקָה וְנַעַלְךָ לֹא בָלְתָה מֵעַל רַגְלֶךָ' (דברים ח, ד). כל זה צריך לספר בליל סוכות, כמו בליל פסח. אלה שנולדו במצרים וקנו שם נעליים, הנעליים שלהם צמחו יחד איתם, ארבעים שנה; הנעליים נשארו חדשות ארבעים שנה. אלה שנולדו במדבר לא היה להם נעליים, ולא היו צריכים נעליים – היו הולכים על הענן, כמו ספוג רך ונעים. לא היו צריכים לא משחות ולא תמרוקים. כל בוקר – כך הביא רבי יונתן בן עוזיאל – היה הענן יורד מלמעלה ורוחץ את בן האדם עם סבון, כשהוא עם בגדיו; מכבס לו את הבגדים ומגהץ אותם כשהם עליו. ואז האדם היה מרגיש רענן, עם ריחות בושם של גן עדן.
רבי עקיבא אומר שהם בנו סוכות כדי לשבת בהם.

ספר החינוך (מצווה שכה) כותב: מה זה 'בסוכות תשבו'? כדי שנדע את נפלאות ה' עמנו, שהאדם ידע שהנה ישראל יצאו ממצרים ואיזו התנהלות הייתה להם.
הרשב"ם, רבינו שמואל בן מאיר, נכדו של רש"י, כותב שהסיבה של סוכות – בשביל 'כוחי ועוצם ידי': שאפילו במדבר, שלא היה להם כלום – לא דירות, לא כבישים, לא רכבים – היה להם שקט ושלווה. תלמד מזה שלא יהיו לך דאגות.
הרוקח, רבי אלעזר מגרמיזא, כותב חידוש גדול: כאשר ישראל הגיעו לארץ כנען, והיו צריכים לכבוש את ארץ ישראל – מה עשו? בנו סוכות. הצבא היה צריך מקום לכלי לחימה, אז אחסנו אותם בסוכות. ולכן אנחנו יושבים בסוכות.

הזוהר הקדוש כותב שהסוד הוא שהשכינה הקדושה נקראת 'סוכת שלום'. השכינה פורשת כנפיה עלינו בימים הללו. ולמה? כיוון שיצאנו מיום כיפור והתכפרו לנו העוונות – עכשיו נתן לנו הקב"ה ארבעה ימים באמצע שנכין את צורכי החג, ואז בלילה החמישי, הוא ליל ט"ו לחודש – נבוא ונשב בתוך 'צילא דמהימנותא', בצל הקב"ה.
עוד דבר כותב הזוהר הקדוש: כדי שנזכור ניסי יציאת מצרים, הקב"ה שמר עלינו משמש, ממטר, מברד ומשרב.

למה חג הסוכות הוא דווקא בחודש תשרי? הרי יציאת מצרים הייתה בפסח.
האבן עזרא עליו השלום כותב שהיו הסוכות במדבר להציל אותם מגשם. מעניין איזו סוכה זו שמצילה גם מגשם – הסוכות של היום הן לא כאלה. כשיצאו ממצרים זה היה אביב, אבל כשהתחיל לרדת גשם, הקב"ה התקין להם סוכות כדי להציל אותם מהגשם. זה החידוש של האבן עזרא.
הרמב"ן כתב טעם אחר: כיוון שעכשיו גמרנו כיפור, שלא נעבור 'מאיגרא רמה לבירא עמיקתא', תתחיל את ימי החורף במצווה; אז תקנה ארבעת המינים ותשב בסוכה שבעה ימים. יום ראשון של סוכות יצא, למשל, יום חמישי – איך שיהיה מוצלח יום חמישי הזה, כך כל ימי החמישי יהיו מוצלחים; וכן הלאה לגבי כל שבעת הימים. אל תלך לבית מלון – תתחיל את ימי החורף במצווה.
הרשב"ם הוסיף טעם משלו: כיוון שעכשיו חודש האסיף, והיו תמיד חוגגים שאוספים את התבואה, הקטניות, היין, הזיתים, כל הפירות היבשים – אז הוא מתגאה ושמח, אז הקב"ה אומר לו: בוא תעשה חג, שיזכור שהקב"ה נתן לו את כל זה.
רבינו בחיי כותב טעם נוסף על פי הקבלה: עשינו את עשרת ימי תשובה בתשרי, כיוון שנברא העולם בתשרי. אדם הראשון נברא באחד בתשרי. הבריאה נבראה באות ה'. תעשה סוכה שצורתה צורת ה'. מה זה צורת ה'? אפשר להכין סוכה משתי דפנות, והדופן השלישית אפילו טפח. אפשר לעשות שהדופן השלישית תהיה ארוכה, אך פתוחה משני הכיוונים; ואפשר שהדופן השלישית תהיה אפילו טפח. ויש סוכה שיש לה דפנות מלאות. כך תזכור שבריאת העולם הייתה בימים האלה, שהקב"ה ברא שמיים וארץ – לא מישהו אחר, ולא מפץ.
התוספות אומרים שהטעם שסוכות הוא בתשרי – לצאת לגלות. גלות מכפרת עוון. יצאנו כעת מיום הכיפורים; כדי שלא יבואו עלינו ייסורים במשך השנה, אנחנו הולכים לגלות, וגלות מכפרת עוון.
רבי יהושע אבן שועיב, תלמיד הרשב"א, כתב בספר הדרשות שלו שהיציאה לסוכה היא לכפר על עוון העגל: כיוון שהיה עוון העגל בי"ז בתמוז, ואחר כך היו ארבעים יום באמצע שמשה רבנו התפלל, ואז בי"א בתשרי ירד משה רבנו מההר – ואז ציווה אותם לעשות סוכות כדי שיהיה כפרה. הוא הביא עוד טעם: הלוחות השניות ירדו בי"א בתשרי, שהרי לוחות הראשונות נשברו בי"ז בתמוז.
הרוקח כתב: כל 'ראשית' להשם יתברך – מעין מה שכתבו התוספות: תחילת הקיץ עושים פסח, תחילת החורף עושים סוכות; כל התחלה יש לנו שבעה ימים מיוחדים להשם יתברך שבהם אנחנו שמחים.
הטור כתב את הטעם הידוע: שאם היינו יושבים בקיץ, אז היו אומרים שבקיץ חם אז עשו סוכות; אז דווקא לפני החורף, בימים שבהם מתחיל לבוא הגשם.
הגאון מווילנה כתב חידוש עצום: כשישראל חטאו בעגל, אז העננים הסתלקו וישראל היו חשופים – לא היו עננים. עכשיו בא משה רבנו ובישר אותם שהעננים חזרו, וכך הם בסוכות קיבלו סימן שהתכפר להם. לכן זה הטעם שאנחנו יושבים בסוכות בימים הללו, בתשרי.
הטורי זהב כתב: כדי ששתי פעמים נזכור את יציאת מצרים.
הזוהר אמר: כיוון שבסוכות זה תחת השראת השם יתברך, צילא דמהימנותא, אי אפשר לזכות לזה רק אחרי יום הכיפורים שבו יש מחילת עוונות. כיוון שנמחלים עוונותינו, אנחנו יכולים לשבת בסוכה – רק אחרי יום הכיפורים שעזבנו את יצר הרע והחטאים.
כתב הזוהר, בפרשת אמור, טעם אחר:
שְׂמֹאלוֹ תַּחַת לְרֹאשִׁי וִימִינוֹ תְּחַבְּקֵנִי (שיר השירים ב, ו)
'שמאלו תחת לראשי' – זה הימים של עשרת ימי תשובה, ימי דין; אז כל הימים בכינו וצעקנו: זכרנו לחיים, כתבנו לחיים למענך אלוקים חיים. עכשיו הגיעו הימים של 'וימינו תחבקני'. אומר רבי שמעון דבר מדהים: אתה תקים סוכה, שתי דפנות והדופן השלישית אפילו טפח, ואני אחבק אותך. מהכתף עד המרפק – דופן אחת; מהמרפק עד כף היד – דופן שנייה; וכף היד – הדופן השלישית (אפילו טפח). אז מי יקום מהסוכה ויצא? הקב"ה מחבק אותך.

יש כמה סגולות נפלאות לסוכות:
1. מאריך ימים – מי שיושב בצל הסוכה חי ומאריך ימים.
1. 'יִצְפְּנֵנִי בְּסֻכֹּה בְּיוֹם רָעָה' (תהלים כז, ה) – אם חס ושלום נגזר עליו גזֵרה לא טובה, על ידי ישיבה בסוכה מצילים אותו. אם במשך השנה האדם נמצא באיזו צרה, איזה חולי או אויב – תעמוד לו מצוות הסוכה וינצל (הזוהר הקדוש).
2. מי שיושב בסוכה, פה – אחר פטירתו יבואו בית דין של מעלה לדון אותו; יבוא הקב"ה ויגיד: זה אזרח שלי, הוא ישב בסוכה שבעת ימים, אני אסתיר אותו בסוכה שלי למעלה (הזוהר הקדוש). 'יֹשֵׁב בְּסֵתֶר עֶלְיוֹן בְּצֵל שַׁדַּי יִתְלוֹנָן' (תהלים צא, א).
כמה מעלות יש לה לסוכה.

הגמרא אומרת: כל ישראל יכולים לשבת בסוכה אחת – סוכה אחת מספיקה לכולם (סוכה כז ע"ב). אז הסבירו שהכוונה היא לסוכה של עולם של מעלה.
טעם נוסף: כיוון שיצאנו מכיפור ונמחלו עוונותיו, הקב"ה מצווה את שבעת הצדיקים, שהם שבעה אושפיזין עילאין קדישין, לבוא ולשבת בסוכות שלנו – ולא אחד, כל לילה כל השבעה. זו הסיבה שאומרים כל לילה, לפני שיושב בסוכה – ואפילו אם ישב כבר בסוכה ונעשה לילה, יוצא החוצה, אומר לשם ייחוד, כי כעת הגיע יום חדש, בא אושפיז חדש. מייד קם ואומר: עולו אושפיזין קדישין, הכנסו האורחים העליונים הקדושים... הלילה הראשון – אברהם; בלילה השני – יצחק; בלילה השלישי – יעקב; בלילה הרביעי – משה; בחמישי – אהרן; בשישי – יוסף; בשביעי – דוד.
האשכנזים עושים סדר אחר: בלילה הרביעי – יוסף, ובלילה החמישי – משה, לפי סדר הדורות. אבל הזוהר הקדוש כתב לפי הסדר שציינו קודם, של הספירות.
כל לילה באים כל השבעה, אבל בראשם השייך לאותו הלילה. אנחנו צריכים לשמוח בהם. ומי שישמח בהם, אומר המדרש – זה מובא בפסיקתא – רב האי גאון, שהיה ראש הגאונים בבבל, נפטר לפני כאלף שנים, כותב: קבלה בידינו מאבותינו, שמלחמת גוג ומגוג תהיה בסוכות, ותחיית המתים תהיה בפסח. זו הסיבה שבשבת חול המועד פסח מפטירים בספר יחזקאל: 'וַיְנִיחֵנִי בְּתוֹךְ הַבִּקְעָה וְהִיא מְלֵאָה עֲצָמוֹת... וְאָמַרְתָּ לָהֶם כֹּה אָמַר ה' אֱלֹהִים הִנֵּה אֲנִי פֹתֵחַ אֶת קִבְרוֹתֵיכֶם' (יחזקאל לז). ואילו בסוכות: 'וְהָיָה בַּיּוֹם הַהוּא בְּיוֹם בּוֹא גוֹג עַל אַדְמַת יִשְׂרָאֵל' (יחזקאל לח, יח). מה יעשה לו הקב"ה? אומר הפסיקתא: כל מי שישב בסוכה לא יפחד במלחמת גוג ומגוג. הקב"ה עושה סוכה אחת בירושלים, וכל מי שישב בסוכה, הקב"ה מכניס אותו לסוכה הזאת.
הסוכה מצילה מן המזיקים.
יש בגן עדן כמה סוכות. יש מקום בגן עדן שיש בו שבעה מיני סוכות משבעה אילנות, שכולם אורות עצומים. וכל מי שזוכה לשבת בסוכה שבעת ימים זוכה לשבת בגן עדן, בסוכה של שבעה אילנות. אז תראו איזה דבר גדול זה הסוכה – אדם צריך לא לוותר על זה.
טעם נוסף: כל מי שיושב בסוכה זוכה לשבת בסוכת אורו של לוויתן, ולאכול מהלוויתן.
סוכה סגולתה שלום, סוכת שלום. אז אם יש לאדם מחלוקות או אנשים שקמים עליו, על ידי ישיבה בסוכה הוא זוכה שיהיה לו שלום עם כולם.
הסוכה מביאה גם רפואה.

איוב דיבר הרבה מאוד על הלוויתן. בפרק מ נאמר:
הִנֵּה־נָא בְהֵמוֹת אֲשֶׁר־עָשִׂיתִי עִמָּךְ, חָצִיר כַּבָּקָר יֹאכֵל. הִנֵּה־נָא כֹחוֹ בְמָתְנָיו וְאוֹנוֹ בִּשְׁרִירֵי בִטְנוֹ. יַחְפֹּץ זְנָבוֹ כְמוֹ־אָרֶז, גִּידֵי פַחֲדָו יְשֹׂרָגוּ. עֲצָמָיו אֲפִיקֵי נְחוּשָׁה, גְּרָמָיו כִּמְטִיל בַּרְזֶל (איוב מ, טו–יח).
'הנה נא בהמות' – זה סוג של שור הבר שאנו לא מכירים. זו בהמה שאוכלת אלף הרים של עשבייה ועצים ביום אחד. והלוויתן – 'יחפוץ זנבו כמו ארז', הזנב שלו כמו עץ ארז; 'גידי פחדו ישורגו, עצמיו אפיקי נחושה' – העצמות שלו, כמו המקורות שמוצאים בהם נחושת. מה עושה הלוויתן? הוא מניע את הזנב שלו, ונהיה בור ענק באוקיינוס; כל הדגים באים והוא מבסוט ואוכל – בביס אחד בלע מיליארד דגים.
תַּמְשֹׁךְ לִוְיָתָן בְּחַכָּה, וּבְחֶבֶל תַּשְׁקִיעַ לְשֹׁנוֹ. הֲתָשִׂים אַגְמֹן בְּאַפּוֹ, וּבְחוֹחַ תִּקֹּב לֶחֱיוֹ. הֲיַרְבֶּה אֵלֶיךָ תַּחֲנוּנִים, אִם־יְדַבֵּר אֵלֶיךָ רַכּוֹת. הֲיִכְרֹת בְּרִית עִמָּךְ, תִּקָּחֶנּוּ לְעֶבֶד עוֹלָם (איוב מ, כה–כח).
'תשים אגמון באפו' – שמו חכה לתפוס אותו. 'ובחוח תקוב לחיו' – נוקב לו את החוח. 'הירבה אליך תחנונים' – זה השטן בא; הקב"ה צריך כעת לשחוט אותו. 'היכרות ברית עמך, תקחנו לעבד עולם' – מכאן למדנו שמי שיושב בסוכה יושב בסוכת עורו של לוויתן.
הגמרא אומרת שהפסים של עור הלוויתן מאירים יותר מהשמש, מכהים גלגל חמה (בבא בתרא עד–עה). אף אחד עדיין לא גילה את הלוויתן; ביום שיבוא המשיח, יבוא הקב"ה ויגלה לנו אותו.
'רפידתו זהב' – רפידתו זה המקום שהוא רובץ. הגמרא אומרת: אין לך מקום מטונף בדג כמו המקום שבו הוא יושב; זה אצל הלוויתן יותר יפה מזהב. אומר הקב"ה למלאכים: תרדו, תעשו מלחמה עם הלוויתן. הם יורדים לעשות מלחמה; המלאכים רואים את הלוויתן, ומהפחד הם בורחים. ואז הלוויתן רעב, מניע את הזנב שלו ואוכל. מיד בא הבהמות ועושה איתו מלחמה, וכל מי שלא הלך לתיאטרון ולקרקס ולכל מיני ערבים שאסור להחמיץ, יוזמן לבוא לראות את המשחק היפה שיהיה בין הבהמות לבין הלוויתן – יהיה משחק מעניין מאוד. אחרי שתים עשרה שעות, מה עושה הקב"ה? רומז הקב"ה לבהמות, והוא עם הזנב נותן ללוויתן מכה בראש. הלוויתן, שנייה לפני כן, עם הזנב החד שלו, חותך לבהמות את הצוואר ושוחט אותו. נמצא שהלוויתן שחט את הבהמות, והבהמות היכה את הלוויתן, ושניהם ברגע אחד מתים. ואז בא הקב"ה ואומר: בואו. לוקח את העור של הלוויתן, ועושה ממנה את הסוכה, בגודל ששבעה מיליארד ושמונה מיליון יהודים נכנסים בה – תחיית המתים, מזמן אדם הראשון ועד היום הזה, כולם באים. והעור של הלוויתן מאיר איזה אורות, צבעים וציורים – זה אחד הטעמים שמקשטים את הסוכה. עור הלוויתן מאיר באור יקרות מאין כמוהו. מי שאוכל מהבשר של הלוויתן לא יהיה רעב לעולם. אז אוכלים גם מהלוויתן וגם מהבהמות. זה הטעם, כותב הלבוש, רבי מרדכי יפה, שבליל שבת אנו אוכלים גם דג, זכר לוויתן, ואחר כך אוכלים חתיכת בשר או עוף, זכר לבהמות – אז אוכלים משניהם. ואז מה קורה? אומרת הגמרא: נשאר בשר, ומוכרים אותו; יבואו הגויים ויצטרכו לשלם, יבוא פוטין – לא יינתן לו.
הגמרא אומרת שלא כולם אוכלים אותו דבר. באים קבוצות קבוצות: באים בעלי מקרא, יש להם מקום מיוחד שאוכלים בשר מסוים, לכל אחד את החלק שלו; אחר כך באים בעלי משנה; אחר כך קבוצה של בעלי תלמוד; קבוצה של אלה שלא למדו תורה אבל יש להם מצוות – גם הם יאכלו; יש כאלה שאפילו מצוות לא עשו, אבל עשו חסד עם השני ונהגו בדרך ארץ – גם אלה יזכו. כל קבוצה מקבלת את החלק שלה, והנשאר מוכרים אותו.
כל עיטוש של הלוויתן נעשה אור בכל העולם. העיניים שלו מאירות. 'מִפִּיו לַפִּידִים יַהֲלֹכוּ' – אש יוצאת מפיו, מנחיריו יצא עשן. המלאכים רק רואים את הנשימה שלו בורחים ממנו. איזה פצצות שתזרוק עליו, בשבילו זה תבן. בסוף בא הבהמות והורג אותו.
מי שישב בסוכה זוכה לשבת בעורו של לוויתן, ויהיה מוזמן לסעודה הגדולה, סעודת הלוויתן.

צריך להכין כסא יפה עם מפה מפוארת. יש היום בשוק מפות יפות לאושפיזין, עם שמות האושפיזין; תעטוף בזה את כסא האושפיזין. רבי חיים פלאג'י אומר: הרבה נשים צדקניות מכינות לבנות שלהן נדוניה – מגיל שלוש היא כבר מתחילה לשמור. צריך להכין בד קטיפה מיוחד לכסא של האושפיזין, שיהיה יופי של האושפיזין; כסא קטן או שרפרף, יעטוף אותו וישים אותו בסוכה. כל השבוע הכסא של האושפיזין יהיה בסוכה.
הזוהר בפרשת אמור, דף ק"ד, אומר: האושפיזין באים אלינו לסוכה, אבל מה הם אוכלים? אנחנו אוכלים דגים, ממולאים, מרק, שקדים, שותים כל מיני משקאות. אברהם אבינו בא אלי – מה אני אתן לו? את החלק של העניים: שאני אדאג לשלוח אוכל לעניים לכבוד החג, או שתאכיל עניים בסוכה שלך בחג, או שתתן כסף – אנו נדאג לחלק את הכסף לתלמידי חכמים עניים, שיהיה להם איך לקנות לחג מה שהם צריכים. אין לזה שיעור – כמה שאדם רוצה לתת, ייתן; ותאמר שמה שאתה נותן זה החלק של האושפיזין.
[bookmark: __RefHeading___Toc192_789401445]ג. מעשה בתלמיד חכם ובעני שהיה אברהם אבינו
בספר חמדת ימים מובא המעשה הבא: לילה אחד היה יושב איזה תלמיד חכם יהודי ולומד משניות סוכה – אל תשכח, לפני ברכת המזון בשבת, ללמוד משניות מסכת סוכה. תוך כדי שהיהודי למד, הגיע עני. הוא מייד קם מכיסאו, וציווה לאשתו להביא אוכל, בשר ודגים, עבור העני. הוא קם מכיסאו ונתן לעני את הכיסא שלו. העני ישב ואכל ושבע, שמח העני מאוד; ברכו יחד ברכת המזון. שאל התלמיד חכם את העני: יש לך איפה לישון? יש לך סוכה? אמר לו העני: כן, רק אוכל לא היה לי.
בלילה היהודי נכנס לישון בסוכה, והוא חולם שתפסו אותו באיזה מקום ורוצים להרוג אותו. אז הוא ברח לים, והנה התחיל לטבוע. באמצע שהוא טובע, ראה שהנה בא העני הזה והוציא אותו מן הים והציל אותו. אמר היהודי: מה אתה עושה פה? ענה לו העני: אתה חושב שאני איש עני? אני אברהם אבינו. ידעתי שיש עליך גזֵרה לא טובה, אז באתי אליך לסוכה להציל אותך. כיוון שעשית כבוד כזה גדול, באתי להגיד לך שנגזרה עליך השנה מוות, וניצלת בגלל זה. מכאן ילמד אדם, שיש לתת צדקה לעניים לכבוד חג הסוכות.
[bookmark: __RefHeading___Toc194_789401445]ד. מעשה ברבי עזרא עטיה ובניית הסוכה (עזרא ה'חלא')
רבי עזרא עטיה עליו השלום סיפר לנו סיפור נפלא מאוד. בזמנו היה בחלב יתום שהתייתם בגיל חמש מאביו. בא לארץ, וגדל כאן בשכונת הבוכרים באיזה חדר עלוב. הכירו לו לאישה את ביתו של הרב אברהם סאלם עליו השלום; הרב סאלם היה מקובל גדול כאן בשכונה הזו, שכונת הבוכרים בירושלים. לרב אברהם סאלם לא היה מעיל כדי להגיע לאירוסין של ביתו – הוא השאיל מעיל מהרב אברהם רפול. לחתונה כבר קנו לו מעיל.
רבי אברהם ענתבי היה גאון עצום, היה ממנה שוחטים, דיינים, תוקעים, היה בודק שהכל יהיה כמו שצריך. היה גם ספר שהיה מספר אנשים, ולעיתים היה מגלח בתער; עם ארץ היה, קראו לו עזרא אל חלא (חלא בערבית זה גלח). עזרא הזה לא היה עושה סוכה. אשתו הייתה צדקת, הייתה שומעת שיעורים, מתפללת, והיה כואב לה. אז היו עושים אצל אחיה או אצל חמיה כדי שיהיו בסוכה. שנה אחת הפצירה בו מאוד שהוא יבנה סוכה. הגיע הצהריים של ערב סוכות והוא עדיין לא בנה סוכה, ולא הייתה הסוכה מוכנה. הלכה ועמדה בחנות שלו, עד שאמרה לקליינטים שלו: אתם עשיתם סוכה, לנו אין סוכה. הוא הסכים ויצא איתה. הלכה איתו ליער לחתוך עצים. התיז את הקרדום, יצא לו דם ביד; אמרה לו: אין דבר, זה אשם גזילות. אחר כך נפל בול העץ על הפנים שלו, מעך לו את האף; אמרה לו: אין דבר, זה על חטאים שחייבים עליהם כרת. אחר כך נשא את העצים, הגיע הביתה כולו חבול ועצבני; אמרה לו: אין דבר, זה כפרה. התחיל לדפוק את המסמרים, פתאום הפטיש עף לו על האצבע; אמרה לו: זה מיתה בידי שמיים. אחר כך דפק את המסמר חזק מדי, עד שדפק לו את היד כולה; זה כנגד ארבע מיתות בית דין. אחר כך עלה למעלה, שם את הענפים ונפל; אמרה לו: אין דבר, זה במקום סקילה. צדקת, בקיאה, חכמה. עמדה לו על הראש, תלתה את הוילונות וכל מה שצריך – הכל היה בסדר, יופי. הגיעה השעה ארבע. אמרה לו: כעת תלך לבית המרחץ להתרחץ. הלך לבית המרחץ, כולו חבולות ופצעים; היא חבשה לו את הפצעים והוא התלבש והלך לבית הכנסת. לא היה לו נעים ללכת מכיוון שהיה כל כך חבול.
בית הכנסת מלא, רבי אברהם ענתבי דרש דרשה. סיימו את התפילה, יצאו ללוות את הרב. הרב שמו אברהם, וזה היה הלילה הראשון של סוכות; אז אברהם אבינו הוא האושפיזין, בוודאי אברהם אבינו נמצא בסוכה של הרב, השם גורם. פתאום רואים שהרב לא הולך לכיוון הבית שלו אלא לכיוון אחר, והוא לא אמר להם לאן הוא הולך. כל האנשים יצאו ובאו לבקש ברכה. הוא שואל: איפה גר עזרא החלא? אשתו שמעה, התחילה לקרוא: עזרא, הרב הגיע! וואי, זה ברח, בטח הרב בא לראות למה לא באתי לבית הכנסת היום, וואי מה עשיתי – התחבא בתוך ארון הבגדים. הרב בא ושאל: איפה הסוכה של עזרא החלא? הרב ישב בסוכה, שמח ומסתכל, ורואה איזה יופי. והוא מתחבא. איפה עזרא? לכו תביאו אותו לכאן. כל העיר נמצאים בחוץ. אמר להם: תשמעו רבותיי. אמר הרב ענתבי לעזרא החלא: אני רוצה שתעשה כעת קידוש, וכולם יענו אמן; תברך שהחיינו ליישב בסוכה, וכולם יענו אמן. תברך, יאללה עזרא. עזרא התחיל לרעוד, אמר: חכם, אני מתבייש ממך. אמר לו: לא, עשה את הקידוש. אמר להם הרב: תדעו – כל שנה ושנה שאני יוצא מבית הכנסת, אני רואה את אברהם אבינו יוצא ובא לסוכה שלי, כי אני שמי אברהם. השנה אני יוצא מבית הכנסת, ואני רואה שאברהם אבינו לא הולך לכיוון הסוכה שלי, אז הלכתי אחריו, ושאלתי אותו: מה זה? ואז אברהם אבינו אמר לי: עזרא החלא עשה היום סוכה מהודרת, הוא נפצע, ואני הולך לסוכה שלו. אז אמרתי: אלך קודם לסוכה של עזרא, ואחר כך אלך לסוכה שלי. ואז היה קידוש השם גדול. כמה חשובה עשיית הסוכה! הכל היום ברגים, אוטומטי – תוך חמש דקות אפשר להרכיב סוכה 'לנצח'. למה קוראים לזה סוכה לנצח? יענו – עד תחיית המתים, שיגידו עד לוויתן.
[bookmark: __RefHeading___Toc196_789401445]ה. עיטור הסוכה וקדושתה
מצווה לקשט את הסוכה. 'התנאה לפניו במצוות' – זה 'אלי ואנווהו' (שמות טו, ב).
הלוויתן מקושט עם כל מיני קישוטים יפים. יש עוד טעם: איך שהסוכה שלך בעולם הזה נראית, כך נראית הסוכה שלך בעולם הבא. תדעו, כל מי שיושב כאן בסוכה יושב שם בסוכה.
הזוהר אומר: 'בַּסֻּכֹּת תֵּשְׁבוּ שִׁבְעַת יָמִים' – זה לא לפי הדקדוק, היה צריך לומר 'בסוכות תשבו בשבעת ימים'. מה זה 'בסוכות תשבו שבעת ימים'? אומר רבי שמעון: השבעת ימים זה השבעה אושפיזין. אומר הקב"ה לשבעת האושפיזין: אתם בשבעת הימים תלכו לסוכות ותשבו בהם (זוהר, פרשת אמור, דף ק"ד). רב המנונא סבא, רבו של רבי שמעון, היה עומד בפתח הסוכה כל לילה ואומר: עולו אושפיזין עילאין קדישין... כל אדם צריך לשמוח שלסוכה שלו באים האושפיזין.
[bookmark: __RefHeading___Toc198_789401445]ו. דירת קבע ולימוד תורה בסוכה
הגמרא במסכת סוכה אומרת שזה יותר מלולב ואתרוג. כל שבעת הימים – אוכל ושותה בסוכה, עושה דירתו דירת עראי, וסוכתו דירת קבע (סוכה כח ע"ב). מצא כלים נאים – מניחם בסוכה; את המפות הכי יפות תשים בסוכה; מצעות נאות בסוכה; ומשנן לימודו בסוכה. צריך לבנות סוכה לא במקום שיש ריח לא טוב; הלימוד צריך יישוב הדעת. הסוד הוא 'משנן לימודו' – לימוד חדש, סוגיה חדשה, לא תמיד אני יכול ללמוד בסוכה, אבל לחזור על הלימוד אתה יכול בסוכה. 'משנן' פירושו פעם שנייה – חוזר על הלימוד שלו.
ה'יערות דבש' (רבי יונתן אייבשיץ) כותב שבעשרת ימי תשובה אנחנו הכנענו את הגוף. הגוף זה הבית. כעת אנו יוצאים מהבית ונכנסים לסוכה – זה העולם הבא שלנו. זה הסוד.

השם יגזור עליכם גזירות טובות, ונזכה לשבת בסוכת עורו של לוויתן, ונעשה את חג הסוכות בבית המקדש.
לעילוי נשמת אהובינו אפרים שמעון אריאל בן עוזיהו מרדכי, וסיגל שיחיו


[bookmark: __RefHeading___Toc202_789401445]ח. לקט הלכות והנהגות מפי הגאון הרב בן ציון מוצפי שליט"א
מעלות וסגולות הסוכה
1. הסוכה מגינה ומצילה.
1. הסוכה מאריכה ימים.
2. שומרת מן האויבים – 'כִּי יִצְפְּנֵנִי בְּסֻכֹּה'.
3. מציל מן הצרה.
4. זוכה לעולם הבא.
5. זוכה לנשמה, חלק אלוה ממעל.
6. השכינה מתחברת עמו, והאושפיזין מברכים אותו.
7. ניצול ממלחמת גוג ומגוג.
8. זוכה לגן עדן, עם שבעה מיני אילנות ואורות גבוהים.
9. זוכה לשבת בסוכת עורו של לוויתן; ניצול מן היצר הרע.
10. זוכה לשלום.
11. נעשה שותף לקב"ה במעשה בראשית.
(בעניין הלוויתן, עיין בספר 'סוכת ציון' ותתענג נפשך.) וסוכות כנגד כל ימי השבוע – כל ימות השנה מתברכים בזכות הישיבה בסוכה. ויש עניין גדול, כל רגע, לשבת בסוכה – דאורייתא.
הלכות והנהגות
1. אישה כשרה בבניית הסוכה. גוי שבנה את הסוכה – היא כשרה.
1. ומידת חסידות לנענע את הסכך.
2. וטוב לבנות סוכה בבית הכנסת.
3. ולא להוציא ספר תורה לסוכה, אלא ייכנסו לבית הכנסת לקרוא.
4. קישוטים לסוכה – זה 'אלי ואנווהו'.
5. כל הצבעים היפים היו בלוויתן, לכן מקשטים אותה יפה.
6. סוכה מעין גן עדן, שכך יהיה גם בגן עדן שלו; ולכן אסור לדבר דברי חול בסוכה, קדושתה עצומה מאוד ויותר מקדושת בית הכנסת שהיא מדרבנן, אבל סוכה היא דאורייתא.
7. יעשה כסא קטנטן לכבוד האושפיזין ויקשטו יפה, וידליק נר לכבודם.
8. ויגיד כל לילה לפני כניסתו לסוכה לשם ייחוד, ויזמין האושפיזין: עולו אושפיזין עילאין קדישין.
9. ומצווה לתת צדקה לעניים בחג לכבוד האושפיזין הקדושים, וזה נקרא חלק האושפיזין; ואם לא ייתן, חס ושלום... אוי.
10. כזית פת בלילה הראשון – דאורייתא, אפשר עם לפתן.
11. וילמד כל לילה מסכת סוכה בסוכה, ותגן עליו בשעת צרה.
סדר האושפיזין
1. אברהם אבינו
1. יצחק אבינו
2. יעקב אבינו
3. משה רבנו
4. אהרן הכהן
5. יוסף הצדיק
6. דוד המלך
ארבעת המינים – רמזים והנהגות בנענוע
וצריך לנענע את ארבעת המינים ביחד, ללא פירוד. יצמיד האתרוג שביד שמאל ללולב שבימין. ארבעת המינים רומזים לשבעת הרועים: ההדסים לאבות; הערבות למשה ולאהרן; הלולב ליוסף; האתרוג לדוד. בזמן הנענוע ינענע טפח, הלוך וחזור שלוש פעמים, ויחזיק הלולב ישר; ומנענע לצד דרום, צפון, מזרח, מעלה, מטה, מערב.
ארבעת המינים דומים לאיברי האדם:
1. אתרוג ללב.
1. לולב לעמוד השדרה.
2. הדסים לעיניים.
3. ערבה לשפתיים.
יש מהדרין לקשור שמונה עשר קשרים כנגד חי חוליות שבשדרה. יאגוד את הלולב ההדס והערבה ביחד בשלושה מקומות: למטה, אמצע, למעלה. את ברכת הלולב – לכתחילה מהנץ החמה, ובדיעבד אם בירך מעלות השחר יצא, פרט לאנשי חירום. שדרת הלולב בזמן הנענוע תהיה מול פני המנענע. יש מי שעונד טבעת, וצריך להוריד את הטבעת בזמן הנענוע.
והקב"ה יזכנו לקיים את חג הסוכות בדיצה ובשמחה.

